"Türkiyənin S-400 qərarı yanlış və məyusedicidir"
ABŞ müdafiə naziri postuna namizəd ruslardan silah alan Ankaranın NATO müdafiə sistemini riskə qoyduğunu bildirdi
Prezident Donald Trampın ABŞ müdafiə naziri postuna irəli sürdüyü namizəd Türkiyənin Rusiyadan S-400 raket müdafiə sistemi almaq planını sərt tənqid edib. Ordu Katibi Mark Esper Rəcəb Tayyib Ərdoğan hökumətinin ötən həftə sistem hissələrini Rusiyadan qəbul etməsini “yanlış” adlandırıb. “Onların (Türkiyənin) S-400 barədə qərarı yanlışdır və məyusedicidir,” deyə Esper Senatın Silahlı Qüvvələr Komitəsi dinləməsində bəyan edib. Dinləmənin məqsədi Mark Esperin müdafiə naziri postuna təsdiq edilməsidir. Ankaranın son qərarı ruslara inkişaf etmiş radar texnologiyasını NATO-nun əsas müttəfiqlərindən birində yerləşdirmək imkanı verir. Bu, isə öz növbəsində NATO-nun Türkiyədəki mövcud hərbi sistemini təhlükə altına qoyur. S-400 raketlərindən potensial olaraq NATO təyyarələrini hədəf almaq üçün istifadə oluna bilər. Bu sıraya NATO-nun son model təyyarələri olan F-35 İldırım II daxildir. Esper Türkiyə müdafiə naziri Hulusi Akara telefon zəngində söylədiklərini senatorlar qarşısında təkrarlayıb: “Siz ya S-400-ə, yaxud da F-35-ə malik ola bilərsiz. Hər ikisinə yox.” “S-400-ün alınması F-35-in imkanlarını və bizim səmalardakı üstünlüyümüzü risk altına qoyur,” Esper əlavə edib. Bir neçə saat sonra Tramp namizədinin Konqres qarşısında dediklərinə dəstək ifadə edib və elan edib ki, Vaşinqton Ankaraya F-35 satmayacaq. “Biz məsələ üzərində işləyirik. Görək nə olacaq, ancaq bu, insaflı deyil,” Tramp deyib.